༄། ། སྡེ་སྣོད་གསུམ་ཉམས་སུ་བླང་བའི་གདམས་ངག་དོན་བསྡུས་པ་བསྟན་རིམ་རིན་པོ་ཆེའི་རྒྱལ་མཚན། །  བླ་མ་དམ་པ་རྣམས་དང་ཡི་དམ་ལྷ། ། བླ་ན་མེད་པའི་ཇོ་བོ་དཀོན་མཆོག་གསུམ། ། གུས་པས་བཏུད་དེ་དེ་ཡི་གནས་ཐོབ་ཕྱིར། ། བྱ་དང་བྱ་བ་མ་ཡིན་ཅུང་ཟད་བསྟན། ། འདི་ལྟར་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་ཀྱིས། རྒྱུ་དང་པོ་བྱང་ཆུབ་མཆོག་ཏུ་སེམས་བསྐྱེད། བར་དུ་བསྐལ་པ་གྲངས་མེད་པ་གསུམ་དུ་བསོད་ནམས་དང་ཡེ་ཤེས་ཀྱི་ཚོགས་བསགས། མཐའ་མར་རྡོ་རྗེ་གདན་གྱི་སྤོ་ལ་སྲོད་ལ་བྱམས་པ་ཆེན་པོའི་ཏིང་ངེ་འཛིན་གྱིས་བདུད་བཏུལ། ཐོ་རངས་ཡེ་ཤེས་ཀྱི་མེས་ཤེས་བྱའི་བུད་ཤིང་ཐམས་ཅད་བསྲེགས་ནས། རྣམ་པ་ཐམས་ཅད་མཁྱེན་པ་ཉིད་ཐོབ་སྟེ་རྫོགས་པའི་བྱང་ཆུབ་ཏུ་སངས་རྒྱས་སོ། ། དེ་ལྟར་རྫོགས་པའི་བྱང་ཆུབ་ཏུ་སངས་རྒྱས་ནས། བཅོམ་ལྡན་འདས་དེས་ཆོས་ཀྱི་འཁོར་ལོ་རྣམ་པ་གསུམ་བསྐོར་ཏེ། རིགས་ཅན་རྣམ་པ་གསུམ་སྨིན་པར་མཛད་ནས། རྩྭ་མཆོག་གི་གྲོང་ཁྱེར་ཆེན་པོའི་ཤིང་ས་ལ་ཟུང་གི་ཚལ། གྱད་སྟོབས་པོ་ཆེ་འབྱུང་བའི་གནས་སུ། བུད་ཤིང་ཟད་པའི་མེ་བཞིན་དུ། ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདས་སོ། ། བཅོམ་ལྡན་འདས་དེའི་བསྟན་པ་སྡེ་སྣོད་རིན་པོ་ཆེ་རྣམ་པ་གསུམ་སྟེ། འདུལ་བའི་སྡེ་སྣོད་དང་། མདོ་སྡེའི་སྡེ་སྣོད་དང་། མངོན་པའི་སྡེ་སྣོད་དོ། ། ལམ་ཉམས་སུ་ལེན་པའི་དབང་དུ་བྱས་ན། ལྷག་པ་ཚུལ་ཁྲིམས་ཀྱི་བསླབ་པ་དང་། ལྷག་པ་ཏིང་ངེ་འཛིན་གྱི་བསླབ་པ་དང་། ལྷག་པ་ཤེས་རབ་ཀྱི་བསླབ་པ་སྟེ། བསླབ་པ་རིན་པོ་ཆེ་རྣམ་པ་གསུམ་མོ། ། དེའི་ཉམས་སུ་བླང་བའི་རིམ་པ་ཇི་ལྟར་བྱ་ཞེ་ན། རིམ་གྱིས་པའི་དབང་དུ་བྱས་ཏེ། རང་གི་རྒྱུད་ལ་སྐྱེ་བཞིན་པའི་ཉོན་མོངས་པ་འདི་ལུས་ངག་ཏུ་ཐོན་ན་བསམ་པ་ཉོན་མོངས་པ། ཉོན་མོངས་པ་དེའི་རྗེས་སུ་འབྲང་བའི་ལུས་ཀྱིས་བྱས་ཚད། ངག་གིས་སྨྲས་ཚད། ཡིད་ཀྱིས་བསམས་ཚད་ནི། ལས་དེ་ལྟར་བྱས་པ་དེ་སྨིན་པས་སྡུག་ཅིང་བསྔལ་བ་ནི་རྣམ་པར་སྨིན་པ། དེ་ལྟར་ལས་དང་ཉོན་མོངས་པ་དང་། རྣམ་པར་སྨིན་པའི་ཚུལ་དུ་ཁམས་གསུམ་གྱི་སེམས་ཅན་ཐམས་ཅད་འཁོར་བར་འཁྱམས་པས། འཁོར་བ་སྡུག་བསྔལ་ཞེས་བྱའོ། ། སྡུག་བསྔལ་འདི་སྤོང་བ་ལ་ལས་དང་པོ་པ་ཉོན་མོངས་པ་རགས་པ་སྤོང་བ་ལ་ལྷག་པ་ཚུལ་ཁྲིམས་ཀྱི་བསླབ་པ། ཉོན་མོངས་པ་འབྲིང་པོར་གྱུར་པའི་དུས་སུ། ལྷག་པ་སེམས་ཀྱི་བསླབ་པ། ཉོན་མོངས་པ་ཕྲ་བར་གྱུར་པ་སྤང་བྱ་དང་གཉེན་པོ་གཉིས་སུ་མེད་པ་ལ་དགོངས་ནས། ཤེས་རབ་ཀྱི་བསླབ་པ་སྟེ། བསླབ་པ་གསུམ་དུ་བཞེད་དོ། ། ཡང་བསམ་པ་ཉོན་མོངས་པ་དང་། དེའི་རྗེས་སུ་འབྲང་བའི་ལས་སྤོང་བ་ནི་ལྷག་པ་ཚུལ་ཁྲིམས་ཀྱི་བསླབ་པ། དེ་སྤངས་པས་སེམས་ལས་སུ་རུང་ཞིང་ཏིང་ངེ་འཛིན་སྐྱེ་བ་ནི། ལྷག་པ་ཏིང་ངེ་འཛིན་གྱི་བསླབ་པ། ཏིང་ངེ་འཛིན་དེ་ཡུན་རིང་དུ་བསྒོམས་པས་གཟུང་བ་དང་འཛིན་པ། ཡུལ་དང་ཡུལ་ཅན་གཉིས་ཀྱིས་བསྡུས་པ་ཐམས་ཅད་དོན་དམ་པའི་བདེན་པ་དང་། ཀུན་རྫོབ་ཀྱི་བདེན་པའམ། ཆོས་ཉིད་དང་། ཆོས་ཅན་ལ་སོགས་པ་མ་འདྲེས་པར་རྟོགས་པ་ནི་ལྷག་པ་ཤེས་རབ་ཀྱི་བསླབ་པ་སྟེ། འདི་རྣམས་རིམ་གྱིས་དེ་ཁོ་ན་བཞིན་དུ་སྐྱེ་བ་ནི། དུས་གསུམ་གྱི་སངས་རྒྱས་ཐམས་ཅད་ཀྱི་བསྟན་པ། བསླབ་པ་རིན་པོ་ཆེ་རྣམ་པ་གསུམ། ལམ་རིམ་གྱིས་སྐྱེ་བར་ངེས་པ་ཁོ་ནའོ། ། ད་རེས་འདི་ཉམས་སུ་བླང་བའི་ཚུལ་ནི། སྟོན་པ་སངས་རྒྱས་ཀྱི་བཀའ་དང་། མཁས་པ་རྣམས་ཀྱི་གསུང་དང་། བླ་མ་དམ་པའི་གདམས་ངག་གིས། ལུས་དང་ངག་དང་ཡིད་ཀྱི་བྱ་བ་དང་། བྱེད་པ་ཐམས་ཅད་འདོད་ཆགས་ཀྱི་དབང་དུ་མི་འགྲོ་བ། ཞེ་སྡང་གི་དབང་དུ་མི་འགྲོ་བ། གཏི་མུག་གི་དབང་དུ་མི་འགྲོ་བ། མདུན་པས་མི་འགྲོ་བ། ལར་རབ་ཏུ་བྱུང་བ་ནི་ཆོས་དང་མི་མཐུན་པ་ཐམས་ཅད་སྤོང་བ་ཡིན་པས། ཆོས་དང་མཐུན་པའི་བྱ་བ་ཐམས་ཅད་ལ། བྱ་བ་དང་བྱེད་པ་ཐམས་ཅད་སོ་སོར་མ་འདྲེས་པར་ཤེས་པ་ནི་བྱ་བ་དང་བྱ་བ་མ་ཡིན་པ་ཤེས་པ། བྱས་པ་དང་མ་བྱས་པ་ཤེས་པ་ཞེས་བྱའོ། ། དེ་ལ་འདོད་ཆགས་ཀྱི་དབང་དུ་མི་འགྲོ་བ་གང་ཞེ་ན། བཅོམ་ལྡན་འདས་ཀྱིས་འདོད་ཆགས་འདོད་ཆགས་དང་བྲལ་བས་སེམས་རྣམ་པར་གྲོལ་བ་དང་། ཤེས་རབ་རྣམ་པར་གྲོལ་བའོ། ། ཞེས་གསུངས་པ་དང་། བསླབ་པ་རིན་པོ་ཆེ་རྣམ་པ་གསུམ་མཐར་ཕྱིན་པ། རྣམ་པར་གྲོལ་བ་མཐར་ཕྱིན་པ། འདོད་ཆགས་དང་བྲལ་བ་མཐར་ཕྱིན་པས་གྲུབ་པར་བཞེད་པ་དང་། ཡང་ལྟུང་བ་སྡེ་ལྔར་ལས་དང་ཉོན་མོངས་པ་དུག་གསུམ་ཆེ་འབྲིང་རྣམ་པ་གསུམ་དུ་གསུངས་པའི་དབང་དུ་བྱས་ན། ལས་དེ་ལ་འདོད་ཆགས་ལ་གཉིས་ཏེ། ཕྱི་ཡུལ་ལ་ཆགས་པ་དང་། ནང་སེམས་ཅན་ལ་ཆགས་པའོ། ། ཕྱིའི་ཡུལ་ནི་སེམས་ཅན་ལས་གཞན་པ། ཞིང་དང་གཞི་དང་ཁང་པ་དང་སྤྱིལ་པོ་དང་། རྫས་དང་ཡོ་བྱད། ཀ་ཅ་དང་། ཐི་གུ་དང་། སྐུད་དུ་དང་། ཁབ་བུ་དང་། གྲི་ཆུང་ཡག་པ་ལ་སོགས་པ་སྙིང་དུ་སྡུག་ཅིང་ཤེས་པ་ཆགས་པ་འདི་ལ་ཆགས་པ་ཞེས་བྱ་སྟེ། དེ་ལ་སེམས་ཆགས་པ་ཆགས་པའི་ཡུལ་དུ་འཛིན་པའི་ཤེས་པ་སྐད་ཅིག་མ་དེ་ལ། ཤེས་པ་ཕྱི་མ་ཆུ་ལ་ཆུ་བཞག་པའམ། མར་ལ་མར་བཞག་པ་བཞིན་དུ་གྱུར་ནས། ཤེས་པ་གཅིག་ཏུ་གྱུར། ཤེས་པ་གཅིག་ཏུ་འདྲེས། ཤེས་པ་གཅིག་ཏུ་འཐས་པས། ཤེས་པ་འདི་ཉིད་དུ་ངེས་ཏེ། མཐོ་བར་ཡང་མི་འཕགས། དམའ་བར་ཡང་མི་ལྟུང་། འདི་ཉིད་དུ་འགྱུར་བ་མ་ལགས་སམ། དེ་ལྟར་གྱུར་ན། བཅོམ་ལྡན་འདས་ཀྱིས། ཆགས་པས་བདེ་འགྲོ་མི་ཐོབ་སྟེ། ། ཐར་པའི་སྲོག་ཀྱང་གཅོད་པར་བྱེད། ། ཅེས་གསུངས་པ་འདིའི་དོན་རང་ཉིད་ཀྱིས་གོ་ཞིང་། ཉམས་སུ་མྱོང་བ་ཡང་སྐྱེ་སྟེ། བུ་འོ་ན་ང་རང་ཡང་སྙིང་རེ་རྗེ། ཆགས་རིན་མི་ཆོག་པ་ལ་ཆགས། ཞེན་རིན་མི་ཆོག་པ་ལ་ཞེན་པས། རྟ་རྔ་ཆུར་བཅུག་པ་ལ་སྲོག་ཆགས་སུ་གྱུར་པ་བཞིན། ཨེ་མ་ཀྱེ་མ་ཀྱེ་ཧུད། བདག་ཀྱང་སྐུད་པའི་ལུས་དང་། གྲི་བུ་དང་། ཁབ་བུའི་ལུས་སུ་གྱུར་པ་ཤིན་ཏུ་ཡང་མི་བཟད་ཅིང་། ཤིན་ཏུ་ཡང་འཇིགས་ན། བདག་འདི་ལས་ཇི་ལྟར་ཐར་བར་འགྱུར་སྙམ་པའི་འཇིགས་པ་ཆེན་པོ་སྐྱེས་ནས། ཕྱིའི་རྫས་དང་ཡོ་བྱད་མཐོང་ན་འཇིགས་པ་སྐྱེ། ནང་རང་གི་ཆགས་སེམས་ལ་འཇིགས་པ་ཆེན་པོ་སྐྱེ། དེ་སྐྱེས་པའི་དུས་སུ་ཚུལ་འཆོས་པ་བཞིན་དུ་སྐྱོ་ཤས་ཆེ་བ་དང་། ཤིན་ཏུ་མི་བརྟན་པར་གྱུར་ནས། ཇོ་བོ་འབན་གུང་རྒྱལ་བཞིན་སྤང་བྱ་ལ་གཉེན་པོས་བཙན་ཆོད་དུ་བཅད་ཅིང་སྤོང་བས་མྱུར་དུ་ཆགས་པ་དང་བྲལ་བར་འགྱུར་བ་ལ་ཚེགས་མེད་པས། གཉེན་པོ་བཙན་ཆོད་ཕག་སྣ་གཏུན་བུ་འབའ་ཞིག་ལ་འབད་ནས་སྤང་བར་བྱའོ། ། ནང་སེམས་ཅན་ལ་ཆགས་པ་ནི། ཕ་མ་ཉེ་དུ་གཉེན་འབྲེལ། གནག་རྟ་དང་ཕྱུགས་ཟན། ཤག་པོ་ཤག་མོ་ལ་ཆགས་པ་རྣམས་ཀྱང་། བཅོམ་ལྡན་འདས་ཀྱིས་ལུས་སྤྱི་དང་བྱེ་བྲག་ལ་ཆགས་པའི་དབང་གིས་ཡུལ་དེའི་ཤིག་དང་སྲོ་མ་དང་མངལ་གྱི་སྲིན་བུར་སྐྱེ་བ་ལ་སོགས་པ་གསུངས་པ་ནི། ཡུལ་དེ་ལ་སྲེད་པས་ཤིན་ཏུ་ཡང་ངེས་ཏེ། སྲེད་ལེན་གྱི་དབང་གིས་སོ། ། འོ་ན་དེ་ལྟར་གྱུར་ན། ཡུལ་དེ་ལྟར་གྱུར་པ་དང་། དེའི་དེ་དང་དེ་དག་ཏུ་གྱུར་པ་ལ། ཨེ་མ་སུ་ཞིག་དགའ་བར་འགྱུར། ཇི་ལྟར་དགའ་བ་སྐྱེ། ཀྱེ་མ་འདི་ལ་དགའ་བ་ནི་ཤིན་ཏུ་འཇིགས་ན། འཇིགས་པ་དེ་ཉིད་བཅོམ་ལྡན་འདས་ཀྱིས། སྦྲུུལ་གདུག་ཤིན་ཏུ་གདུག་པ་དུག་ཤིན་ཏུ་རྣོ་བའི་ཁར་ཚུད་པ་ནི་ཤིན་ཏུ་བླ་ཡི། ཆགས་པ་སྤྱོད་པ་ནི་དེ་ལྟར་མ་ཡིན་ནོ། ། ཞེས་པ་ལ་སོགས་པ་དཔག་ཏུ་མེད་པ་གསུངས་པས། འདིར་ཡང་གོང་མ་བཞིན་སྤང་བ་ལ་འབད་པར་བྱ་སྟེ། མདོར་ན་ཕྱི་ཡུལ་ལ་ཆགས་པ་དང་། ནང་སེམས་ཅན་ལ་ཆགས་པ་བསམ་པ་འདི་ལྟ་བུའི་རྗེས་སུ་འབྲང་ཞིང་འགྲོ་བར་མི་བྱ་བར་གསུངས་སོ། ། ཞེ་སྡང་ཆེ་འབྲིང་རྣམ་པ་གསུམ་དུ་བཤད་པ་ལས། ཞེ་སྡང་ཆེན་པོ་མནར་སེམས་རིམ་པ་དགུ། མི་འདིས་ང་ལ་གནོད་པ་འདི་དང་འདི་ད་སྔོན་ཕན་ཆད་བྱས་སོ། ། ད་ལྟར་བྱེད་དོ། ། ཕྱིས་བྱེད་པར་འགྱུར་རོ། ། བདག་དང་མཛའ་བ་རྣམས་ལ་གནོད་པ་བྱས་སོ། ། བྱེད་དོ། ། ཕྱིས་བྱེད་པར་འགྱུར་རོ། ། བདག་དང་མི་མཛའ་བ་རྣམས་དང་མཛའ་བར་བྱས་སོ། ། བྱེད་དོ། ། བྱེད་པར་འགྱུར་རོ། ། སྙམ་དུ་སེམས་པ་གང་ཡིན་པ་འདི་ནི་ཡུལ་དང་། བསམ་པ་དང་། སྦྱོར་བའི་ངོས་ནས་ཞེ་སྡང་ཆེན་པོར་འགྱུར་བ་སྟེ། ཡུལ་ནི་ཕྱོགས་དང་ཕྱོགས་རིས་སུ་གྱུར་ཚད་བསམ་གྱིས་མི་ཁྱབ་ཅིང་དཔག་ཏུ་མེད་པ་ཞིག་ལ་ཞེ་སྡང་མནར་བའི་སེམས་སྐྱེ་བར་འགྱུར་བ་དང་། སྦྱོར་བ་ནི་དགྲ་དཔག་ཏུ་མེད་པ་ཕམ་པར་བྱེད་པའི་སྦྱོར་བ། དམག་དང་འཁྲུག་པ་ཆེན་པོ་ལ་སོགས་པ་བྱེད་པ་དང་། འདི་ལྟར་བསམ་པ་བྱས་པ་དང་པོའི་ཞེ་སྡང་གཅིག་པུ་དེ། གོང་ནས་གོང་དུ་གསོས་བཏབ་ཅིང་། སུ་མཐོང་ཐོས་ཚད་དང་། བསམ་ཚད་དབང་པོ་དྲུག་གི་ཡུལ་དུ་གྱུར་ཚད་ཞེ་སྡང་འབའ་ཞིག་གི་རྒྱུར་འགྱུར་ནས། ཨེ་མ་བསམ་པ་འདི་ནི་འབར་བ། རབ་ཏུ་འབར་བ། མནར་བ། རབ་ཏུ་མནར་བ། ཀུན་ཏུ་རབ་ཏུ་མནར་བ། འདི་འདྲ་བའི་སེམས་འདི་འདྲ་བར་གྱུར་ན། སེམས་འདི་འདྲ་བའི་ལུས་སུ་འགྱུར་རམ་མི་འགྱུར། རྒྱ་ལའམ་གལ་ཏེ་འགྱུར་ན་འདི་འདྲ་བའི་ལུས་དེ་ལ། མནར་མེད་པའི་སེམས་ཅན་དམྱལ་བ་ཞེས་བྱ་བར་འགྱུར་བའི་རྒྱུ་འདི་ཡིན་ནམ་གཞན་ཡིན། བརྟག་པར་བྱ་ཞིང་བསམ་པས་བློ་ཤིན་ཏུ་ངེས་པ་སྐྱེ་སྟེ། གོ་བ་དང་རྟོགས་པར་འགྱུར་བ་ཡང་། བསམ་པ་རྒྱུ་འདིས་འབྲས་བུ་དཔག་པ་དང་། འབྲས་བུ་མནར་མེད་པའི་སེམས་ཅན་དམྱལ་བ་འཇིགས་སུ་རུང་བ་དེ་ཡང་། རྒྱུ་བསམ་པ་འདི་ལྟ་བུ་ཞིག་ལ་སྐྱེ་བར་ངེས་པ་ནི། བཅོམ་ལྡན་འདས་ཀྱིས་མྱ་ངན་ལས་འདས་པ་ཆེན་པོར། ངའི་སློབ་མ་རྣམས་ཀྱི་ཆོས་ནི་འབྲས་བུས་རྒྱུ་དཔོག་ཅིང་། རྒྱུས་འབྲས་བུ་དཔོག་པའོ། ། ཞེས་གསུངས་པས། རྒྱུ་ཞེ་སྡང་ཆེན་པོ་འདི་ལས་འབྲས་བུ་དམྱལ་བ་ཆེན་པོར་སྐྱེ་བར་ངེས་སོ། ། ཞེ་སྡང་འབྲིང་པོ་ནི་མནར་སེམས་རིམ་པ་དགུ་མི་སྐྱེ་བར་གཅིག་ལ་སོགས་པ་ཅི་རིགས་པར་སྦྱར་རོ། ། ཆུང་ངུ་ནི་ཆུང་ངུ་དང་ཕྲ་མོ་སྟེ། མདོར་ན་སྐད་ཅིག་མའི་ཤེས་པ་རྗེས་མེད་པ་གཅིག་པུ་ཞིག་སྐྱེས་པ་ཡན་ཆོད་ལ་བྱའོ། ། འདི་ཡང་ཡུལ་དང་བསམ་པ་དང་སྦྱོར་བ་ཆེ་འབྲིང་རྣམ་པ་གསུམ་དུ་གྱུར་པ་ནི། ཞིབ་ཏུ་སྡེ་སྣོད་གཞན་དུ་ཤེས་པར་བྱ་སྟེ། མདོར་ན་ཞེ་སྡང་ཕྲ་རགས་གང་སྐྱེས་པས་ཀྱང་། རང་ཤེས་པ་སྡུག་ཅིང་འབར་ཞིང་མནར་བར་འགྱུར་བ་འདིས་འབྲས་བུ་དམྱལ་བ་ལ་སོགས་པར་སྐྱེ་བས། སློབ་དཔོན་གྱི་སྤྱོད་པ་ལ་འཇུག་པ་ལས་ཀྱང་། ཞེ་སྡང་ལྟ་བུའི་སྡིག་པ་མེད། ། བཟོད་པ་ལྟ་བུའི་དཀའ་ཐུབ་མེད། ། དེ་བས་བཟོད་ལ་ནན་ཏན་དུ། ། སྣ་ཚོགས་ཚུལ་གྱིས་ནན་ཏན་བསྐྱེད། ། ཅེས་གསུངས་པས། བུ་སྔོན་དགེ་བའི་བཤེས་གཉེན་ཆེན་པོ་ཞིག་ལ། ནུ་བོ་སྡང་བ་ཞིག་ཡོད། དེ་ལ་ཆུང་མ་གསོས་མོ་ཞིག་ཡོད་པས། ཁོ་བོར་ཅིང་ཡང་ཡང་འགྲོ་བར་བརྩམས་པ་ལས། དགེ་བཤེས་ཀྱི་ཞལ་ནས། མནའ་མ་ལ། འོ་ཁོ་ལ་མ་བསམ་ཐེས་མེད་དེ། ང་ཁོ་ནའི་ངོར་ཁོ་ལ་ཅིས་ཀྱང་སྡོད་གསུང་བ་ཁོ་ན་དང་འདྲ་བར། བུ་ཁྱེད་ཀྱང་ཆོས་འདི་ལ་ལྟ་ཤིན་ཏུ་ཡང་བྱ་དཀའ་སྟེ། ང་ཁོ་ནའི་ངོར་ཆོས་འདི་ལ་ནན་ཏན་གྱིས་ཤིག་ཅེས། ངས་དེ་སྐད་དུ་ཁྱེད་ལ་མི་ཟེར་བས། རང་གི་བསམ་པ་སྐད་ཅིག་མ་འདི་ཅི་ལྟར་དུ་སྐྱེ་བ་འདིས་འབྲས་བུ་ཇི་ལྟར་འབྱུང་བ། རྒྱུ་བདེ་བ་ལྟར་འདུག་པས་འབྲས་བུ་སྡུག་བསྔལ་ཇི་ལྟར་འབྱུང་བ་འདོད་ཆགས་རྒྱུ་འབྲས་དང་། རྒྱུ་སྡུག་བསྔལ་ལས་འབྲས་བུ་སྡུག་བསྔལ་འབྱུང་བ་ཞེ་སྡང་རྒྱུ་འབྲས་ལྟ་བུ་དང་། རྒྱུ་སྡུག་བསྔལ་ལས་འབྲས་བུ་བདེ་བ་འབྱུང་བ་ཚངས་པར་ལེགས་པར་སྤྱད་པ། རྣམ་པར་གྲོལ་བ་ལྟ་བུ་དང་། རྒྱུ་བདེ་བས་འབྲས་བུ་བདེ་བ་བྱང་ཆུབ་སེམས་ཀྱིས་སངས་རྒྱས་འབྱུང་བ་ལྟ་བུ་ཕྲ་བ་དང་། རགས་པའམ་མྱོང་བར་འགྱུར་བ་དང་མི་འགྱུར་བ་ལ་སོགས་པ། རང་གི་བསམ་པ་འདི་གཅིག་པུའི་སྟེང་དུ་རང་ཉིད་ཀྱིས་ཉམས་སུ་མྱོང་བར་བྱ། རྟོགས་པར་བྱ། ཁོང་དུ་ཆུད་པར་བྱ། ངེས་པར་བྱས་ནས། རང་ཉིད་ཀྱིས་ཉམས་སུ་བླང་བར་བྱ་བ་མ་གཏོགས་པ། ཕ་མ་དང་ཉེ་དུ་གཉེན་འབྲེལ་དང་། བླ་མ་གཅིག་པུའི་ངོར་ཆོས་བྱེད་པ་དེ་ནི། ཆོས་བྱེད་པའི་གཟུགས་བརྙན་ཙམ་མོ། རྟགས་ཙམ་འཛིན་པ། རྩིད་བུ་ཆུ་ལྡུད་པ། བྱས་ལོ་དང་བྱེད་ལོ། སློབ་མ་དང་འཁོར་རམ། ཆོས་བྱེད་པ་བཏགས་པ་ཙམ་པོ་འདིས། གྲངས་སུ་བགྲང་བ་གཅིག་པུ་ལས། ཞེ་ཐག་པ་ནས་མནའ་འདྲིལ་བ་ལགས་ཏེ། སློབ་མའམ་འཁོར་རམ། ཆོས་བྱེད་དུ་ཞེ་ཐག་པ་སྙིང་ཁོང་རུས་པའི་གཏིང་ནས་མི་བཏུབ་པ་ལགས་པས། ཆོས་རང་གི་སེམས་ལ་བྱ། བསམ་པ་བཟང་ངན་འདི་གཅིག་པུས་འབྲས་བུ་བདེ་སྡུག་འབྱུང་བས། ཞེ་སྡང་སྐད་ཅིག་མ་གཅིག་ཀྱང་མི་སྐྱེ་བ་དང་། སྐྱེས་པ་སྤོང་བ་དང་། དགེ་སྦྱོང་གི་ཆོས་བཞི་ལ་གནས་པ་དང་། བཟོད་པ་རྣམ་པ་གསུམ་དང་དུ་བླང་བ་དང་། བྱམས་སྙིང་རྗེ་བྱང་ཆུབ་ཀྱི་སེམས་ཀྱིས་རང་གི་རྒྱུད་སྦྱང་བར་བྱའོ། ། གཏི་མུག་གི་དབང་དུ་མི་འགྲོ་བ་ནི། གཏི་མུག་ནི་ཐོས་བསམ་སྒོམ་གསུམ་གྱིས་སྤང་བར་བྱ་བའི་ཡུལ་དེའམ། རྟེན་འབྲེལ་ཤེས་པ་ལ་བྱ་སྟེ། རྟེན་འབྲེལ་ལ་གཉིས། རྟེན་ཅིང་འབྲེལ་བར་འབྱུང་བ་ལུགས་ལས་འབྱུང་བ་འཁོར་བ་རྒྱུ་དང་འབྲས་བུ་བསྟན་པ་དང་། ལུགས་ལས་ལྡོག་པ་མྱ་ངན་ལས་འདས་པར་བསྟན་པས་གཏི་མུག་སྤོང་ཏེ། རྟེན་འབྲེལ་ཁོ་ན་ལ་རྨོངས་པ་གཏི་མུག་གོ། དེ་ལ་རྟེན་ཅིང་འབྲེལ་བར་འབྱུང་བ་འདི་ལྟར་དུ་ཤེས་པར་བྱ་སྟེ། བཅོམ་ལྡན་འདས་ཀྱིས། མཁའ་ལ་རླུང་བརྟེན་དེ་ལ་ཆུ་ཡི་ཕུང་པོ་བརྟེན། ། དེ་ལ་ས་ཆེན་འདི་བརྟེན་དེ་ལ་འགྲོ་བ་བརྟེན། ། སེམས་ཅན་ལས་ལ་སྤྱོད་པའི་རྒྱུ་ནི་དེ་འདྲ་སྟེ། ། ཞེས་པས་ལུགས་འབྱུང་བསྟན། ནམ་མཁའ་གང་ལ་གནས་ཡིན་དོན་འདི་བསམ་པར་གྱིས། ཞེས་པས་དེ་ལས་ལྡོག་པ་བསྟན་པ་གཉིས་ལས། དང་པོ་ཅུང་ཞིག་སྨོས་ཏེ། བུ་གཅིག་ཞེ་ཐག་པ་སྙིང་ཁོང་རུས་པའི་གཏིང་ནས། ནོར་བུ་རིན་པོ་ཆེ་དབང་གི་རྒྱལ་པོ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་བྱེ་བ་ཕྲག་བརྒྱར། དགོས་འདོད་ཆར་བཞིན་འབེབས་པ་གཅིག་སྣམ་ཕྲག་ནས་ཕྱུངས་ལག་མཐིལ་དུ་གཏད་པ་བས་ཀྱང་ལྷག་པ། ལྷག་པ་མིན་རེ་ཡང་སྐན་པས། བུ་འདི་སེམས་ལ་ཞོག་ཤོགའདས་པ་དང་། མ་འོངས་པའི་རྒྱངས་ཀ་རྣམ་བཞག་གི་ཆོས། དོན་སྤྱི་ཙམ་པོ་ལ་བློ་མ་སྤྲོ་བར། ད་ལྟའི་ཤེས་པ་སེམས་ཉིད་རང་བཞིན་གྱིས་རྣམ་པར་དག་པ་འོད་གསལ་ཞིང་།